ПОЛИТИЧЕСКА РЕЗОЛЮЦИЯ
НА ПП „БЪЛГАРСКАТА ЛЕВИЦА”

София, 13.10.2013г.
Пет месеца след парламентарните избори партия „Българската левица” с тревога констатира отсъствието на крайно необходимата радикална политическа и социално-икономическа промяна в страната, в цялостната морална атмосфера. Няма спирачки пред властващия и циничен неолиберализъм. Предприеманите мерки са половинчати, недостатъчни и закъсняващи. Задушаващото статукво, дефектната политическа система, порочният Изборен кодекс и тоталната конфронтация са път за никъде – те лишават Република България от перспектива. 
Основните държавни институции буксуват и разединяват. Партия „Българската левица” не приема поведението на президента, с което той става страна, а не безпристрастен арбитър в политическия процес, компрометира институцията и очевидно не се справя с ролята на държавен глава. Правителството е далеч от всякаква решителност да напусне десните коловози, да елиминира вредните практики на ГЕРБ, да осигури повече приходи и инвестиции. Парламентът е на най-ниското стъпало на общественото доверие. Мандатоносителите непрекъснато се отказват от предизборните си ангажименти. Несъвместимата политическа комбинация БСП-ДПС-Атака бяга от прогресивното подоходно облагане и от необлагаемия минимум. 

Партия „Българската левица” като радикална лява опозиция категорично отхвърля картелното управление на страната, управление в интерес на все по-малка част от обществото. Ние решително ще се борим с установената политическа система - „Държавата срещу народа!”. Неолибералният консенсус между основните парламентани партии трябва да се криминализира, той руши базови социални връзки. 

Лявата гледна точка, автентичната лява политика е антиолигархична и антикапиталистическа. Тя работи изцяло в полето на устойчивото и екологично развитие. Водещите й принципи са равенството, справедливостта, солидарността,  мира, недискриминацията. Фундаменталната й ценност са хората – тяхното благосъстояние, здраве, образование – а не парите, банките, монополите. 

За десницата в Европа и България е твърде комфортно лявото да се представлява и олицетворява от социаллиберални и социалдемократически партии, които само се приспособяват, а не сменят системата. Затова ние ще умножим усилията си да станем реален и действен политически субект, който се съпротивлява и предлага алтернативен модел за безкризисно развитие. Партия „Българската левица” като пълноправен член на Европейската левица ще води настъпателна политика за радикални промени в държавата и обществото.
